Meenikunno suu - Wikipedia

# Meenikunno suu

### Läteq: Wikipedia

Meenikunno suu

Meenikunno suu om suu Räpinä kihlkunna lõunaosan Veriora ja Leevi vaihhõl. Uma 14,5 kruutkilomiitregaq om tä Võromaa üts suurõmbit soid. Suu veeren lõunaõdagu ja lõunahummogu puul ommaq mõhnastiguq, midä kutsutas Meenikunno mäkis. Suun om hulka suusaari (noist suurõmbaq Pikksaar, Pähnisaar ja Suur Kaarnasaar) ja mito järve (noist suurõmb om Nohipalo suujärv suu hummoguservän).

Meenikunno suu om tegünüq umbõs 8000-havva. Turbakihi kõgõ suurõmb paksus om 7,1 m, keskmäne paksus om 2,7 m.

1981 tetti Meenikunno maastigukaitsõala, miä võtt hindä ala suu ja timä ligembä ümbrüse.

## [toimõndaq] Kasvoq

Puiõst kasussõq tan pedäjäq, suukõoq ja paiuq. Haruldaisist kasvõst kasus tan roidpütsk.

## [toimõndaq] Eläjäq ja tsirgoq

Meenikunno suu pääl elässeq Mõtussõq, Tedreq, suukurõq, haukaq ja mitmõq mõtsaeläjäq. Rände aigu piätüseq tan parvi kaupa hahaq haniq ja luigaq.

## [toimõndaq] Suusaarõq

- Hans'asaar
- Krandsisaar
- Kuivasaar
- Kullisaar
- Mikusaar
- Palanusaar
- Pikksaar
- Pähnisaar (vai Meenikund)
- Suur Kaarnasaar
- Tuksisaar
- Tõrvaahosaar
- Väikene Kaarnasaar

## [toimõndaq] Aolugu

Mõnõ suusaarõ pääl ollõv muistõhavva inemiseq elänüq. Kõnõldas, et üts Meeni-nimeline miis elänüq Pähnisaarõ pääl. Tuuperäst kutsutavat tuud saart viil Meenikunnos ja suud hinnäst Meenikunno suus.

Üte suusaarõ päält ollõv alostanuq viialonõ palgõst salatii. Salatiid pite lännüq tuu kandi rahvas Põh'asõa aigu suusaarõ pääle pakko. Salatii nakanuq pääle kostkiq Mustajärve mant ja veenüq vällä Leevi ligidäle. Tuud tiid pite ollõv viil mitosada aastakka ildampa hobõsõgaq palkõ vällä veet.

## [toimõndaq] Matkajalõ

Suu veeren om kats RMK matkajilõ ehitet majakõist: hummoguservän Päävämineki maja lõunaservän Liipsaarõ matkaonn. Kummagi man om tulõ tegemise kotus ja Liipsaarõ majakõsõ man viil puust torn. Majakõisi vaihhõl om lavvost 2,4 km pikkunõ matkarada.

## [toimõndaq] Kaeq viil

- Võromaa suuq

## [toimõndaq] Välislingiq

- Meenikunno suu
- Meenikunno matkarada

Retrieved from "http://fiu-vro.wikipedia.org../../../m/e/e/Meenikunno_suu.html"

Katõgooria: Võromaa suuq

##### Views

- Artikli
- Arotus
- Current revision

##### Otsiq